Η **Ωβέρνη-Ρον-Αλπ** (γαλλικά: *Auvergne-Rhône-Alpes*) είναι γαλλική διοικητική περιοχή. Ευρισκόμενη εντός του κεντροανατολικού τμήματος του νότου της Γαλλίας, δημιουργήθηκε μέσω της εδαφικής μεταρρυθμίσεως του 2015. Δημιουργηθείσα έπειτα από τις περιφερειακές εκλογές του Δεκεμβρίου του 2015, περιλαμβάνει τις πρώην διοικητικές περιοχές της Ωβέρνης και του Ρον-Αλπ. Αποτελείται από, συνολικά, 12 νομούς, καθώς και μία μητρόπολη με ιδιότητα ημιαυτόνομης περιοχής, ενώ εκτείνεται επί εκτάσεως της τάξεως των 69.711 τ.χλμ. και αριθμούσε 7.877.698 κατοίκους το 2015. Η Λιόν αποτελεί έδρα της περιοχής.

Η συγκεκριμένη νέα διοικητική περιοχή περιλαμβάνει εδάφη τα οποία διαφέρουν αρκετά μεταξύ τους, τόσο σε γεωγραφικό επίπεδο (ανάγλυφο, κλίμα), όσο και σε κοινωνιολογικό, οικονομικό, ή, ακόμη, πολιτισμικό (τοπικές γλώσσες, λαϊκές παραδόσεις), πράγμα το οποίο, ήδη, ίσχυε για το Ρον-Αλπ, καθώς και, αν και σε μικρότερο βαθμό, για την Ωβέρνη. Παρά το γεγονός πως οι πρώην διοικητικές περιοχές του Ρον-Αλπ και της Ωβέρνης διέθεταν, η καθεμία τους, ορισμένη συνοχή η οποία σχετιζόταν με τους οδικούς άξονές τους, καθώς και την ελκυστικότητα της καθεμίας εκ των μητροπόλεών τους, ωστόσο, το νέο σύνολο φαίνεται ετερογενές, με συνέπεια την έντονη αντίδραση ορισμένων τοπικών βουλευτών, καθώς και των τοπικών πληθυσμών κατά την δημιουργία του.

Τοπωνύμιο, λογότυπο και σύμβολα
-------------------------------

Η ονομασία «Ωβέρνη-Ρον-Αλπ» προήλθε από την ένωση, βάση αλφαβητικής σειράς, μεταξύ των ονομασιών των δύο πρώην διοικητικών περιοχών. Η συγκεκριμένη διαδικασία έδινε την δυνατότητα αναμονής έως τον ορισμό νέου ονόματος μέσω σχετικού διατάγματος του Συμβουλίου του Κράτους, κατόπιν σχετικής προτάσεως του περιφερειακού συμβουλίου της συγχωνευθείσας διοικητικής περιοχής.

Σύμφωνα με αριθμό διαβουλεύσεων οι οποίες πραγματοποιήθηκαν διαδικτυακά από το *Lyon Capitale*, η ονομασία «Ρον-Αλπ-Ωβέρνη» βρισκόταν στην πρώτη θέση των προτιμήσεων των χρηστών, με τις «Αλπ-Ωβέρνη» και «ΩΡΑ» (για το «Ωβέρνη-Ρον-Αλπ») να ακολουθούν, με την τελευταία να αποτελεί πρόταση του Ζαν-Ζακ Κεράν, πρώην προέδρου της πρώην διοικητικής περιοχής του Ρον-Αλπ.

Οι μαθητές λυκείου, τον Φεβρουάριο του 2016, και, στη συνέχεια, οι κάτοικοι της διοικητικής περιοχής, τον Μάρτιο του ίδιου έτους, κλήθηκαν να καταθέσουν την προτίμησή τους για την επιλογή, μέσω της διαδικτυακής ιστοσελίδας της διοικητικής περιοχής, της ονομασίας της μελλοντικής διοικητικής περιοχής. Έπειτα από μία επανεξισορρόπηση των ψήφων σε αναλογία με τον αριθμό των κατοίκων (καθώς ο πληθυσμός του Ρον-Αλπ ήταν πενταπλάσιος συγκριτικά με εκείνον της Ωβέρνης), η ονομασία «Ρον-Αλπ-Ωβέρνη» εξακολουθούσε να βρίσκεται επικεφαλής, με το «Ωβέρνη-Ρον-Αλπ», καθώς και το ακρωνύμιο «ΩΡΑ», να ακολουθούν.

Ωστόσο, παρά το συγκεκριμένο αποτέλεσμα, ο Λωράν Βωκιέ και το επιτελείο του αποφάσισαν να μην ακολουθήσουν την εκφρασθείσα από τον τοπικό πληθυσμό της νέας διοικητικής περιοχής γνώμη, με αποτέλεσμα η ονομασία Ωβέρνη-Ρον-Αλπ να τεθεί προς ψήφιση εντός της περιφερειακής συνελεύσεως και να υιοθετηθεί ομόφωνα στις 23 Ιουνίου 2016 ·. Η επισημοποίησή της έλαβε χώρα στις 28 Σεπτεμβρίου 2016, μέσω σχετικού διατάγματος το οποίο δημοσιεύτηκε εντός του *Journal officiel*.

Η διοικητική περιοχή απέκτησε επίσημο έμβλημα στα τέλη Οκτωβρίου του 2017, επαναχρησιμοποιώντας εκείνα της Ωβέρνης, της Σαβοΐας, του Λιονναί και του Ντωφινέ. Μία σημαία υφίσταται, επίσης: αρχικώς αποτελούμενη από το έμβλημα τοποθετημένο επί λευκού φόντου, στη συνέχεια, αναπαράχθηκε υπό την μορφή εραλδικής σημαίας τον Ιανουάριο του 2018. Στις 9 Φεβρουαρίου 2018, η διοικητική περιοχή επισημοποίησε την υιοθέτηση της σημαίας και του εμβλήματος εντός της ιστοσελίδας της, τα οποία σχεδιάστηκαν από τον Ματιέ Καζαλί, διδάκτορα Ιστορίας. Η Εθνική Επιτροπή Εραλδικής εξέδωσε θετική γνωμάτευση.

* Προσωρινό λογότυπο χρησιμοποιούμενο έως τον Σεπτέμβριο του 2016.Προσωρινό λογότυπο χρησιμοποιούμενο έως τον Σεπτέμβριο του 2016.
* Λογότυπο χρησιμοποιούμενο από τον Σεπτέμβριο του 2016.Λογότυπο χρησιμοποιούμενο από τον Σεπτέμβριο του 2016.
* Επίσημο έμβλημα, πρωτοεμφανιζόμενο το 2017 και επισημοποιημένο το 2018.Επίσημο έμβλημα, πρωτοεμφανιζόμενο το 2017 και επισημοποιημένο το 2018.
* Πρώτη σημαία, πρωτοεμφανιζόμενη την ίδια περίοδο με το έμβλημα.Πρώτη σημαία, πρωτοεμφανιζόμενη την ίδια περίοδο με το έμβλημα.
* Σημαία επισημοποιημένη το 2018.Σημαία επισημοποιημένη το 2018.

Στα γαλλοπροβηγκιανά και τα οξιτανικά, δύο εκ των τριών τοπικών γλωσσών ομιλούμενων εντός της διοικητικής περιοχής, η ονομασία της αποδίδεται ως:

* αρπιτανικά (γαλλοπροβηγκιανά): *Ôvèrgne-Rôno-Arpes* [o.ˌvɛr.ɲə.rɔn.ˈar.pə],
* οξιτανικά: *Auvèrnha-Ròse-Aups* [ɔwˈver.ɲə.rɔz(e).ɔwp].

Γεωγραφία
---------

### Τοποθεσία

Χάρτης της διοικητικής περιοχής, όπου τη ένδειξη ML ορίζει την Μητρόπολη της Λιόν.
Η διοικητική περιοχή της Ωβέρνης-Ρον-Αλπ, με έκταση της τάξεως των 69.711 τ.χλμ. ευρίσκεται εντός του κεντροανατολικού τμήματος του νότου της Γαλλίας. Πρόκειται για σύμπλεγμα περιοχών, οι οποίες, μεταξύ τους, είναι ετερογενείς από κάθε άποψη, τόσο ως προς το ανάγλυφο, όσο και ως προς το κλίμα, τους φυσικούς πόρους, τον τοπικό πολιτισμό και τις παραδόσεις, την αρχιτεκτονική, τις τοπικές γλώσσες, οι οποίες, ουδέποτε προηγουμένως, είχαν ενωθεί μεταξύ τους. Συνορεύει με ακόμη πέντε διοικητικές περιοχές: τη Βουργουνδία-Φρανς-Κοντέ στα βόρεια, το Σαντρ-Βαλ ντε Λουάρ στα βορειοδυτικά, τη Νέα Ακουιτανία στα δυτικά, την διοικητική περιοχή της Οξιτανίας στα νοτιοδυτικά και την διοικητική περιοχής της Προβηγκίας-Άλπεων-Κυανής Ακτής στα νοτιοανατολικά. Επίσης συνορεύει με δύο ξένες χώρες: την Ιταλία, στα ανατολικά, καθώς και την Ελβετία, στα βορειοανατολικά.

Τοποθεσία της διοικητικής περιοχής (πράσινο χρώμα) εντός της Ευρωπαϊκής Ένωσης (σκούρο γκρίζο χρώμα).
Όρια διοικητικής περιοχής:

* Βόρεια: Σατώ-συρ-Αλλιέ, Αλλιέ (46°48′15″N 2°57′35″E﻿ / ﻿46.804272°N 2.959629°E﻿ / 46.804272; 2.959629)
* Ανατολικά: Μπονβάλ-συρ-Αρκ, Σαβοΐα (45°24′12″N 7°11′08″E﻿ / ﻿45.403287°N 7.185578°E﻿ / 45.403287; 7.185578)
* Νότια: Φερασιέρ, Ντρομ (44°06′56″N 5°29′40″E﻿ / ﻿44.115494°N 5.494467°E﻿ / 44.115494; 5.494467)
* Δυτικά: Σιράν, Καντάλ (44°58′36″N 2°03′46″E﻿ / ﻿44.976621°N 2.062885°E﻿ / 44.976621; 2.062885)

### Γεωλογία

Το υπέδαφος της διοικητικής περιοχής περιλαμβάνει αριθμό γαλλικών ανθρακοφόρων λεκανών, οι οποίες, παλαιότερα, ευρίσκονταν υπό εκμετάλλευση, στην πλειοψηφία τους, από τα Ανθρακωρυχεία της Ωβέρνης, της Λουάρ και του Ντωφινέ.

### Τοπογραφία

Η διοικητική περιοχή εκτείνεται επί του Μασίφ Σαντράλ στα δυτικά, καθώς και επί της Οροσειράς των Άλπεων στα ανατολικά. Μεταξύ των δύο, εκτείνεται η Κοιλάδα του Ροδανού. Η Οροσειρά του Ιούρα εκτείνεται επί του ανατολικού τμήματος του νομού του Αιν, καθώς και επί μικρού τμήματος των νομών της Ιζέρ, της Σαβοΐας, καθώς και της Άνω Σαβοΐας.

#### Το Μασίφ Σαντράλ

Κύριο λήμμα: Μασίφ Σαντράλ
Μαίανδρος της Κέιγ (Κομπράιγ).

Οι νομοί του Αλλιέ, του Καντάλ, της Λουάρ, της Ωτ-Λουάρ και του Πουί-ντε-Ντομ αποτελούν τμήμα του Μασίφ Σαντράλ, ενώ ο νομός της Αρντές αποτελεί, επίσης, τμήμα του σε μεγάλο βαθμό.

Η Ωβέρνη ευρίσκεται στο μέσον της οροσειράς, ενώ περιλαμβάνει μεταξύ τους διαφορετικά τοπία. Στα κρυσταλλικά χορστ του πρωτογενούς υπόβαθρου τα οποία ευρίσκονται στην περιφέρειά της, αντιπαρατίθενται ηφαιστειακές ζώνες και γκράμπεν, εν μέρει, καλυμμένα από ιζήματα.

Τοπίο της Λιμάνι, στο Υσόν.
Στα ανατολικά του Κλερμόν-Φεράν, τα κρυσταλλικά μπλοκ είναι ανασηκωμένα κατά μήκος ρηγμάτων, ενώ οριοθετούν μικρά βυθίσματα: η Πεδιάδα του Αμπέρ, επισκιαζόμενη από την οροσειρά του Λιβραντουά (Μπουά Νουάρ, 1.218 μ.), καθώς και τα Όρη του Φορέζ (1.634 μ. στο Πιερ-συρ-Ωτ) τα οποία επισκιάζουν την ομώνυμη πεδιάδα. Τα συγκεκριμένα γρανιτικά χοστ επεκτείνονται στα βόρεια μέσω του Βουρβονικού Όρους και των Μον ντε λα Μαντλέν. Από τα βορειοδυτικά προς τα νοτιοδυτικά, οι κρυσταλλικοί όγκοι διατηρούν έναν χαρακτήρα οροπεδίου. Το Μποκάζ Μπουρμπονναί και οι Κομπράιγ είναι βαθιά χαραγμένα από την ποτάμια διάβρωση (φαράγγια της Δορδόνης και της Σιούλ). Η έντονη παγετώδης διάβρωση αποτελεί το αίτιο δημιουργίας αριθμού λιμνών της Αρτάνς, οι οποίες είναι δυνατό να παρομοιαστούν με τη σκανδιναβική τοπογραφία. Στα νοτιοδυτικά, η Σαταινιεραί χαρακτηρίζεται από ένα τοπίο λόφων και ένα ήπιο κλίμα, μεσογειακού χαρακτήρα. Στα νότια, τα όρη της Μαρζερίντ (Σινιάλ ντε Ραντόν, 1.552 μ.) επεκτείνονται εντός της Λοζέρ.

Άποψη της Λίμνης Σαμπόν.
Τα ηφαίστεια της Ωβέρνης εμφανίστηκαν κατά την διάρκεια της τριτογενούς περιόδου, κατά τον κατακερματισμό του πρωτογενούς υποβάθρου, επακόλουθου της ορογενέσεως των Άλπεων. Στα δυτικά, στα άκρα της Λιμάνι, τα Όρη Ντομ αριθμούν, συνολικά, 80 ηφαίστεια. Όλοι οι ηφαιστειακοί τύποι εκπροσωπούνται, αν και τα ηφαίστεια στρομβολιανού τύπου είναι τα πλέον πολυάριθμα. Πρόκειται για νεότερης ημερομηνίας και καλύτερα διατηρημένα ηφαίστεια, μεταξύ των οποίων δεσπόζει το Πουί-ντε-Ντομ (1.463 μέτρα). Κατηγοριοποιήθηκαν ως Μνημείο Παγκόσμιας Κληρονομιάς της UNESCO το 2018. Στα νότια, ευρίσκονται, στη συνέχεια, τα Όρη Ντορ, τα οποία έχουν ως υψηλότερο σημείο το Πουί ντε Σανσί (1.886 μέτρα), το οποίο αποτελεί και το υψηλότερο σημείο του Μασίφ Σαντράλ. Πρόκειται για παλαιότερης ημερομηνίας μεγάλους μεγέθους στρωματοηφαίστεια, τα οποία κατακερματίστηκαν από την ποτάμια και παγετώδη διάβρωση. Εμπεριέχουν λίμνες διαφόρων προελεύσεων: κρατηριακές λίμνες όπως η Λίμνη Παβέν, λίμνες ηφαιστειακών φραγμάτων όπως η Λίμνη του Αιντά ή η Λίμνη Σαμπόν, ή λιθωνικές λίμνες όπως η Λίμνη του Γκερί.

Άποψη του Πουί ντε Ντομ.
Νοτιότερα, ακολουθούν, αρχικά, το βασαλτικό οροπέδιο του Σεζαλιέ, το οποίο είναι δυνατό να παρομοιαστεί με σκωτσέζικα τοπία, ενώ, στη συνέχεια, το ισχυρό ηφαιστειακό σύμπλεγμα του Καντάλ, διαμέτρου της τάξεως των 40 χμ. το οποίο περιλαμβάνει, με σημείο εκκίνησης το Πουί Μαρί (1.783 μ.) και το Πλον ντυ Καντάλ (1.858 μέτρα), αριθμό πεδιάδων επιμήκων βυθισμάτων (Σερ, Μαρόν, Ρυ (ποταμός), Αλανιόν). Οι τελευταίες χωρίζουν μεταξύ τους ευρείας έκτασης βασαλτικά οροπέδια, χαρακτηριζόμενα από εύφορο έδαφος: οι πλανέζ. Μεγαλύτερη εξ'αυτών είναι η πλανέζ του Σαιν-Φλουρ. Το συγκεκριμένο σύμπλεγμα αποτελεί αντικείμενο προστασίας εντός του Πάρκου των Ηφαιστείων της Ωβέρνης.
Στα νότια της Τρουϊγιέρ, το Ωμπράκ διατηρεί έναν χαρακτήρα οροπεδίου, όπου γρανιτικά και ηφαιστειακά εδάφη αναμειγνύονται μεταξύ τους.

Στα νοτιοανατολικά, το Βελαί αποτελεί αποτέλεσμα διαβρώσεων, η Οροσειρά του Ντεβές αποτελεί αποτέλεσμα ροής λάβας, δίχως την ύπαρξη κρατήρα, ενώ, ανατολικότερα, δεν απομένουν παρά μόνον τα φωνολιθικά υγρά της Οροσειράς του Μεζέν: το Όρος Ζερμπιέ ντε Ζον (1.551 μ.), καθώς και το Όρος Μεζέν (1.753 μ.), τα οποία επεκτείνονται στα βόρεια μέσω της οροσειράς του Μεγκάλ.

Στα ανατολικά, ακολουθούν, από βόρεια προς νότια, τα Όρη του Μπωζολαί (Όρος Σαιν-Ριγκώ, 1.009 μ.), τα Όρη του Λιονναί (Κρε Μαλέρμπ, 946 μ.), η Οροσειρά του Πιλά (Κρε ντε λα Περντρί, 1.432 μ.), οι Μπουτιέρ, καθώς και οι Σεβέν Βιβαρουάζ (Σερ ντε λα Κρουά ντε Μπωζόν, 1.548 μ.). Ανατολικότερα, το ηφαιστειακό οροπέδιο του Κουαρόν αποτελεί το όριο του Μασίφ Σαντράλ.

Τα ιζηματογενή εδάφη αποτελούν το τρίτο σύμπλεγμα του ωβερνικού αναγλύφου. Ο όρος «Λιμάνι» ορίζει τις περιοχές ιδιαιτέρως μεγάλης ευφορίας χρονολογούμενες από την τριτογενή περίοδο, οι οποίες αντιπαρατίθενται στα γειτνιάζοντα όρη. Δύο σημαντικοί άξονες, κατευθύνσεως νότου-βορρά, διακρίνονται εμφανώς: εκείνος της Λουάρ ο οποίος διασχίζει την πεδιάδα του Φορέζ, καθώς και εκείνος του Αλλιέ ο οποίος διασχίζει τις μικρού μεγέθους Λιμάνι της Μπριούντ και της Ισουάρ στα νότια, την Μεγάλη Λιμάνι του Κλερμόν, καθώς και, στα βόρεια, την περισσότερο αμμώδη Λιμάνι Μπουρμπονναίζ. Τέλος, η Σολόνι Μπουρμπονναίζ, ευρείας έκτασης περιοχή χαμηλού υψομέτρου οροπεδίων, διασχίζεται από αριθμό ποταμών.

#### Η Κοιλάδα του Ροδανού

Κύριο λήμμα: Κοιλάδα του Ροδανού (Γαλλία)
Ο Ροδανός ξεκινάει την ροή εντός της διοικητικής περιοχής, επί των γαλλοελβετικών συνόρων, στο ύψος της κοινότητας της Μπελγκάρντ-συρ-Βαλσερίν. Η απαρχή της ροής του σηματοδοτεί το όριο μεταξύ της Οροσειράς του Ιούρα και της Οροσειράς των Άλπεων. Η Κοιλάδα του Ροδανού καθίσταται ως μία πραγματική γεωγραφική οντότητα, μαζί με την φυσική περιοχή της Ιλ-Κρεμιέ. Το συγκεκριμένο οροπέδιο, τριγωνικής μορφής, με μέσο υψόμετρο 325 μ. αποτελεί το ύστατο άκρο της Οροσειράς του Ιούρα. Ο Ροδανός, στη συνέχεια, διασχίζει την κοιλάδα της Λιόν, ενώ, στη συνέχεια, ακολουθώντας την πορεία του προς τα νότια, διασχίζει και οριοθετεί τις Μπαλμ Βιεννουάζ, το Άνω Βιβαραί στα δυτικά, τις Τερ φρουάντ, το Βαλαντινουά, την Βαλνταίν και το Τρικαστέν στα ανατολικά, ενώ στα δυτικά εκτείνεται το Κάτω Βιβαραί. Σε όλο το μήκος της συγκεκριμένης διαδρομής, τα Όρη του Βιβαραί και οι Σεβέν δεσπόζουν επί του ποταμού στα δυτικά, ενώ, στα ανατολικά, εκτείνονται, διαδοχικά, τα όρη του Σαμπλαί, των Μπορν, της Σαρτρέζ, του Βερκόρ, του Ντιουά και των Μπαρονί. Ο ποταμός, στη συνέχεια, εισέρχεται εντός της διοικητικής περιοχής της Προβηγκίας-Άλπεων-Κυανής Ακτής, καθώς και εντός της διοικητικής περιοχής της Οξιτανίας, στα νότια του Σαιν-Πωλ-Τρουά-Σατώ. Η κοιλάδα διασχίζει την μητρόπολη της Λιόν, καθώς και τους νομούς του Ρον, της Ιζέρ, της Αρντές και της Ντρομ, με το κοινό όριο μεταξύ των δύο τελευταίων νομών να οριοθετείται, στο σύνολό του, από τον ίδιο τον Ροδανό. Οι Μπαρονί, το Ντιουά, η Βαλνταίν, το Τρικαστέν, καθώς και το Κάτω Βιβαραί αποτελούν εδάφη των οποίων το κλίμα είναι μεσογειακού τύπου, με μία τιμή ηλιοφάνειας η οποία είναι δυνατό να ξεπεράσει, συνολικά, τις 2.700 ώρες ετησίως, όπως συμβαίνει στο Νιόν.

* Άποψη της Κοιλάδας του Ροδανού.Άποψη της Κοιλάδας του Ροδανού.
* Ελαιόδεντρα στην Προβηγκιανή Ντρομ.Ελαιόδεντρα στην Προβηγκιανή Ντρομ.
* Χωράφια λεβάντας στην Προβηγκιανή Ντρομ.Χωράφια λεβάντας στην Προβηγκιανή Ντρομ.
* Το Βαλόν-Πον-ντ'Αρκ (Κάτω Βιβαραί).Το Βαλόν-Πον-ντ'Αρκ (Κάτω Βιβαραί).

#### Οι Άλπεις

Κύρια λήμματα: Άλπεις και Βόρειες Άλπεις
Πανοραμική άποψη των Άλπεων πλησίον του Λευκού Όρους, εντός της διοικητικής περιοχής της Ωβέρνης-Ρον-Αλπ.
Οι νομοί της Ντρομ, της Ιζέρ, της Σαβοΐας, καθώς και της Άνω Σαβοΐας ευρίσκονται, τμηματικά, εντός των Βόρειων Άλπεων, οι οποίες ευρίσκονται, ως προς το μεγαλύτερο μέρος τους, εντός των ορίων της διοικητικής περιοχής. Οι Βόρειες Άλπεις αποτελούν υποδιαίρεση των Δυτικών Άλπεων, οι οποίες, ως προς το μεγαλύτερο μέρος τους, ευρίσκονται εντός των συνόρων της Γαλλίας.

Άποψη του Λευκού Όρους.Άποψη του Λευκού Όρους.
Σημαντικός αριθμός οροσειρών συνθέτουν τα συγκεκριμένα εδάφη. Απαντώνται, μεταξύ άλλων, από βόρεια προς νότια, το Σαμπλαί, οι Αιγκουίγ Ρουζ, η Οροσειρά των Αραβίς, τα Μπωζ, η Οροσειρά της Σαρτρέζ, το γαλλικό τμήμα της Οροσειράς του Λευκού Όρους, η Οροσειρά της Βανουάζ, η Οροσειρά των Εκρέν, η Βερκόρ, καθώς και μέρος του Ντεβολουί. Οροσειρές όπως εκείνες της Σαρτρέζ, του Βερκόρή ή του Σαμπλαί αποτελούν ένα σύνολο γνωστό ως Προάλπεις, οι οποίες και αποτελούν το δυτικό όριο της συγκεκριμένης οροσειράς.

Συνολικά, οι Άλπεις διαθέτουν παραπάνω από εκατό κορυφές. Η πλειοψηφία εκ των αλπικών κορυφών υψομέτρου ανώτερου των 4.000 μ. ευρισκόμενων εντός των συνόρων της Γαλλίας ευρίσκονται εντός των οροσειρών των Εκρέν και του Λευκού Όρους, με πρώτη εξ'αυτών το ίδιο το Λευκό Όρος (4.809 μ.), το οποίο αποτελεί και την υψηλότερη κορυφή της Δυτικής Ευρώπης. Απαντώνται, επίσης, άλλες, σημαντικού υψομέτρου, κορυφές, όπως οι Λε Ντρουάτ (4.000 μ.), το Ντομ ντυ Γκουτέ (4.304 μ.), οι Γκραντ Ζοράς (με υψηλότερη κορυφή υψομέτρου 4.208 μ. στην Πουέντ Ουολκέρ) ή η Αιγκουίγ Βερτ (4.122 μ.).

Η συγκεκριμένη διοικητική περιοχή αριθμεί, επίσης, αριθμό αλπικών ορεινών περασμάτων, γνωστών, μεταξύ άλλων, μέσω του Γύρου της Γαλλίας, όπως το Γκαλιμπιέ (2.642 μ.) ή το Ιζεράν (2.764 μ.), υψηλότερο οδικώς διασχιζόμενο ορεινό πέρασμα των Άλπεων και, ως συνέπεια, της Γαλλίας.

Ιστορία
-------

### Σχηματισμός

Η  Ωβέρνη-Ρον-Αλπ είναι το αποτέλεσμα του νόμου ένωσης των διοικητικών περιφερειών της Γαλλίας που ψήφισε η Γαλλική Εθνοσυνέλευση το 2014 για την μείωση των περιφερειών της μητροπολιτικής Γαλλίας από 22 σε 13. Η ARA είναι η ένωση δύο περιοχών: Ωβέρνη και Ρον-Αλπ (Ροδανός-Άλπεις).

### Αντιδράσεις

Αυτή η νέα περιφέρεια συγκέντρωσε πολύ διαφορετικούς χώρους, τόσο από άποψη γεωγραφική (έδαφος, κλίμα), όσο και κοινωνιολογική, οικονομική ή ακόμη και πολιτιστική (περιφερειακές γλώσσες, λαϊκές παραδόσεις), όπως συνέβαινε ήδη για την Ρον-Αλπ και, σε μικρότερο βαθμό, για την Ωβέρνη. Παρόλο που οι πρώην περιφέρειες των Ρον-Αλπ και Ωβέρνης είχαν άμεση επικοινωνία μεταξύ τους, το νέο σύνολο φάνηκε ανομοιογενές και προκάλεσε έντονη αντίθεση από ορισμένους τοπικούς εκλεγμένους αντιπροσώπους καθώς και από τοπικούς πληθυσμούς όταν δημιουργήθηκε.

Πληθυσμός
---------

Η απογραφή πληθυσμού του 2016 κατέγραψε τον συνολικό πληθυσμό της περιφέρειας σε 7.916 889 κατοίκους.Η Λυών, που είναι η μεγαλύτερη πόλη και το κέντρο της περιφέρειας, έχει μητροπολιτικό πληθυσμό 1.381.249 κατοίκους.

Η Λυών έχει πληθυσμό 515.695 κατοίκους. Το Σαίντ-Ετιέν είναι η δεύτερη μεγαλύτερη πόλη στην περιφέρεια μετά τη Λυών, με πληθυσμό 171.924 και ακολουθεί η Γκρενόμπλ με 158.180 κατοίκους.

Νομοί
-----

Η διοικητική περιοχή Ωβέρνη-Ρον-Αλπ περιλαμβάνει 12 νομούς, καθώς και τον οργανισμό τοπικής αυτοδιοίκησης της Λυών.

| Κατάταξη | Έμβλημα | Νομός | Πρωτεύουσα νομού | Πληθυσμός νομού 
(απογραφή 2016) | Έκταση περιοχής 
(τ.χλμ.) | Πρώην περιοχή |
| --- | --- | --- | --- | --- | --- | --- |
| 01 |  | Αιν | Μπουρ-αν-Μπρες | 638.425 | 5.756 | Ρον-Αλπ |
| 03 |  | Αλλιέ | Μουλέν | 339.384 | 7.340 | Ωβέρνη |
| 07 |  | Αρντές | Πριβά | 325.157 | 5.527 | Ρον-Αλπ |
| 15 |  | Καντάλ | Ωριγιάκ | 145.969 | 5.725 | Ωβέρνη |
| 26 |  | Ντρομ | Βαλάνς | 508.006 | 6.531 | Ρον-Αλπ |
| 38 |  | Ιζέρ | Γκρενόμπλ | 1.252.912 | 7.430 | Ρον-Αλπ |
| 42 |  | Λουάρ | Σαιντ-Ετιέν | 761.997 | 4.780 | Ρον-Αλπ |
| 43 |  | Ωτ-Λουάρ | Λε-Πουί-αν-Βελαί | 227.339 | 4.977 | Ωβέρνη |
| 63 |  | Πυί-ντε-Ντομ | Κλερμόν-Φεράν | 650.700 | 7.970 | Ωβέρνη |
| 69D |  | Ρον | Λυών | 454.654 | 2.725 | Ρον-Αλπ |
| 69M |  | Μητρόπολη της Λυών | Λυών | 1.381.249 | 534 | Ρον-Αλπ |
| 73 |  | Σαβοΐα | Σαμπερί | 429.681 | 6.028 | Ρον-Αλπ |
| 74 |  | Άνω Σαβοΐα | Ανσί | 801.416 | 4.384 | Ρον-Αλπ |
|

Σημειώσεις
----------

1. ↑  Με εξαίρεση το ανατολικό τμήμα της Ωτ-Λουάρ, η οποία ευρίσκεται εντός της ζώνης οικονομικής επιρροής του Σαιντ-Ετιέν.

Παραπομπές
----------

1. 1 2  (Γαλλικά) «Décret n° 2016-1266 du 28 septembre 2016 portant fixation du nom et du chef-lieu de la région Auvergne-Rhône-Alpes». 28 Σεπτεμβρίου 2016. Ανακτήθηκε στις 3 Ιουλίου 2017. .
2. 1 2  (Γαλλικά) «En Rhône-Alpes, on n'a pas nos langues dans la poche !». rhonealpes.fr. Αρχειοθετήθηκε από το πρωτότυπο στις 30 Μαΐου 2014. Ανακτήθηκε στις 15 Φεβρουαρίου 2016.
3. ↑  (Γαλλικά) «La région Rhone-Alpes reconnait officiellement l'arpitan». arpitania.eu. Αρχειοθετήθηκε από το πρωτότυπο στις 6 Απριλίου 2019. Ανακτήθηκε στις 15 Φεβρουαρίου 2016.
4. ↑  (Γαλλικά) «Convention cadre de partenariat pour le développement ... de l'enseignement de l'occitan ... de la région Auvergne». auvergne.fr. Αρχειοθετήθηκε από το πρωτότυπο στις 29 Απριλίου 2015. Ανακτήθηκε στις 15 Φεβρουαρίου 2016.
5. ↑  Πληθυσμός βάση απογραφής σε επίπεδο δήμων στις 1 Ιανουαρίου 2015.
6. ↑  (Γαλλικά) «Observatoire de la FPI : Auvergne-rhône-Alpes» (PDF). *fpifrance.fr*. Ιανουάριος 2016. Αρχειοθετήθηκε από το πρωτότυπο (PDF) στις 20 Οκτωβρίου 2016. Ανακτήθηκε στις 4 Οκτωβρίου 2017.
7. ↑  (Γαλλικά) Delphine Bancaud (18 Δεκεμβρίου 2014). «Carte de France à 13 régions : Comment vont-elles s'appeler ?». *20 minutes*. Ανακτήθηκε στις 4 Οκτωβρίου 2017.
8. ↑  (Γαλλικά) Belfils, Steven (18 Δεκεμβρίου 2014). «Sondage : quel nom pour la future région ?». *lyoncapitale.fr*. Ανακτήθηκε στις 4 Οκτωβρίου 2017.
9. ↑  (Γαλλικά) Claude Fallas (27 Μαΐου 2016). «Laurent Wauquiez propose Auvergne-Rhône-Alpes comme nom de la nouvelle Région». *france3-regions.francetvinfo.fr*. Ανακτήθηκε στις 8 Μαρτίου 2017.
10. ↑  (Γαλλικά) Patricia Cerinsek (14 Μαρτίου 2016). «La Région Auvergne Rhône-Alpes cherche (toujours) son nom». *Place Gre'net*. Αρχειοθετήθηκε από το πρωτότυπο στις 2019-04-06.. Ανακτήθηκε στις 4 Οκτωβρίου 2017.
11. ↑  (Γαλλικά) «Le nouveau nom de la région sera Auvergne/Rhône-Alpes». *Le Progrès*. 27 Μαΐου 2016. Ανακτήθηκε στις 27 Μαΐου 2016.
12. ↑  (Γαλλικά) «Les élus de la Région valident le nom Auvergne Rhône-Alpes». *lyonmag.com*. 23 Ιουνίου 2016. Ανακτήθηκε στις 23 Ιουνίου 2016.
13. ↑  (Γαλλικά) Rodolphe Koller (2 Νοεμβρίου 2017). «La Région se dote sans bruit d'un nouveau blason». saladelyonnaise.com. Αρχειοθετήθηκε από το πρωτότυπο στις 7 Νοεμβρίου 2017. Ανακτήθηκε στις 4 Νοεμβρίου 2017.
14. ↑  (Γαλλικά) «Un blason qui fait sens pour Auvergne-Rhône-Alpes». Région Auvergne-Rhône-Alpes. 9 Φεβρουαρίου 2018. Ανακτήθηκε στις 10 Φεβρουαρίου 2018.
15. ↑  (Γαλλικά) «Rapport Annuel 2017 des Archives en France» (PDF). Commission Nationale d'Héraldique. 2018. σελ. 41. Αρχειοθετήθηκε από το πρωτότυπο (PDF) στις 27 Δεκεμβρίου 2018. Ανακτήθηκε στις 12 Δεκεμβρίου 2018. [...] En 2017, la Commission nationale d’héraldique s’est réunie deux fois, les 3 avril et 18 octobre. Elle a examiné 31 dossiers : [...] • 2 blasons de grandes régions : Auvergne-Rhône-Alpes [...] 61 % de ces dossiers ont reçu un avis favorable de conformité héraldique, notamment ceux des grandes régions. [...]
16. ↑  *Auvèrnha* ή *Auvèrnhe* σύμφωνα με τις διάφορες τοποθεσίες της Ωβέρνης, καθώς και στη βιβαροαλπική διάλεκτο, *Ròse* στη γενική οξιτανική μορφή, *Aups* στη βιβαροαλπική διάλεκτο, *Alpas* στην ωβερνική διάλεκτο

Εξωτερικοί σύνδεσμοι
--------------------

|  |  |
| --- | --- |
|  | OpenStreetMap has geographic data related to: ***Ωβέρνη-Ρον-Αλπ*** |

* (Γαλλικά) Επίσημος ιστότοπος
* (Γαλλικά) Νομαρχία διοικητικής περιοχής
* (Γαλλικά) Γραφείο Τουρισμού της Ωβέρνης-Ρον-Αλπ

  


|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Γαλλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 90145542385296640547
* BNF: cb17022816m (data)

 |

 |